Document ID: 32014R0988

REGOLAMENT TA' IMPLIMENTAZZJONI TAL-KUMMISSJONI (UE) Nru 988/2014
tat-18 ta' Settembru 2014
li jiftaħ u jipprevedi l-ġestjoni tal-kwoti tariffarji tal-Unjoni għal prodotti agrikoli li joriġinaw fir-Repubblika tal-Moldova
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Deċiżjoni tal-Kunsill 2014/492/UE tas-16 ta' Ġunju 2014 dwar l-iffirmar, f'isem l-Unjoni Ewropea, u l-applikazzjoni proviżorja tal-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Moldova, min-naħa l-oħra (1), u l-applikazzjoni proviżorja tat-Titolu V tiegħu dwar il-kummerċ u kwistjonijiet marbuta mal-kummerċ.
Wara li kkunsidrat ir-Regolament (UE) Nru 1308/2013 tas-17 ta' Diċembru 2013 tal-Parlament Ewropew u tal-Kunsill li jistabbilixxi organizzazzjoni komuni tas-swieq fi prodotti agrikoli (2), u b'mod partikolari l-Artikolu 184 tiegħu.
Billi:
(1)
Id-Deċiżjoni tal-Kunsill 2014/492/UE awtorizzat l-iffirmar, f'isem l-Unjoni Ewropea, tal-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Moldova, min-naħa l-oħra (il-Ftehim). (3) F'konformità mad-Deċiżjoni 2014/492/UE, il-Ftehim għandu jiġi applikat fuq bażi proviżorja, sakemm jitlestew il-proċeduri għall-konklużjoni tiegħu.
(2)
Skont l-Artikolu 464(4) tal-Ftehim, l-applikazzjoni proviżorja tkun effettiva mill-ewwel jum tat-tieni xahar wara l-iskambju ta' notifiki. L-aħħar notifika saret fil-25 ta' Lulju 2014. Għalhekk, il-Ftehim jibda japplika fuq bażi proviżorja mill-1 ta' Settembru 2014.
(3)
L-Anness XV-A tal-Ftehim jelenka l-kwoti tariffarji tal-importazzjoni tal-Unjoni għal ċerti prodotti li joriġinaw fir-Repubblika tal-Moldova. Huwa għalhekk neċessarju li jinfetħu l-kwoti tariffarji għal dawk il-prodotti.
(4)
Sabiex jibbenefikaw mill-konċessjonijiet tariffarji previsti f'dan ir-Regolament, il-prodotti elenkati fl-Anness għandhom jiġu akkumpanjati minn prova tal-oriġini kif previst fil-Ftehim.
(5)
Il-kwoti tariffarji għandhom jiġu ġestiti mill-Kummissjoni fuq bażi ta' min jasal l-ewwel, skont ir-Regolament tal-Kummissjoni (KEE) Nru 2454/93 (4).
(6)
Il-Ftehim huwa applikat b'mod proviżorju mill-1 ta' Settembru 2014. Sabiex jiġu żgurati l-applikazzjoni u l-ġestjoni effikaċi tal-kwoti tariffarji mogħtija skont il-Ftehim, dan ir-Regolament għandu japplika minn dik id-data.
(7)
Il-miżuri stipulati f'dan ir-Regolament huma skont l-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
Il-kwoti tariffarji tal-Unjoni huma miftuħa għall-prodotti li joriġinaw fir-Repubblika tal-Moldova u li huma elenkati fl-Anness.
Artikolu 2
Id-dazji doganali applikabbli għall-importazzjonijiet fl-Unjoni ta' prodotti li joriġinaw fir-Repubblika tal-Moldova u li huma elenkati fl-Anness għandhom, fil-kwoti tariffarji rispettivi stipulati f'dak l-Anness, jiġu sospiżi.
Artikolu 3
Il-prodotti elenkati fl-Anness għandhom ikunu akkumpanjati minn prova tal-oriġini kif stipulat fil-Protokoll II tal-Ftehim.
Artikolu 4
Il-kwoti tariffarji stipulati fl-Anness għandhom jitmexxew mill-Kummissjoni skont l-Artikoli 308a, 308b u 308c tar-Regolament (KEE) Nru 2454/93.
Artikolu 5
Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu jibda japplika mill-1 ta' Settembru 2014.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, it-18 ta' Settembru 2014.

Labels: 3
18
6